《神宗皇帝挽词三首》
宋代·苏辙

稽古尧无作，勤邦禹有功。
政新天地力，事改汉唐风。
礼乐寰中盛，梯航海外通。
华封徒有诵，龙御忽乘空。
承平终不处，副托重艰难。
统接神孙正，人依圣母安。
桥山封剑佩，原庙见衣冠。
万国缠哀处，嵩阳桧柏寒。
取士忘疏贱，量书废寝兴。
刍言本何益，玉殿最先登。
日角依俙想，尧言涕泗称。
龙髯远莫及，零泪冻成冰。

作者简介：苏辙（1039—1112年），字子由，汉族，眉州眉山（今属四川）人。嘉祐二年（1057）与其兄苏轼同登进士科。神宗朝，为制置三司条例司属官。因反对王安石变法，出为河南推官。哲宗时，召为秘书省校书郎。元祐元年为右司谏，历官御史中丞、尚书右丞、门下侍郎因事忤哲宗及元丰诸臣，出知汝州，贬筠州、再谪雷州安置，移循州。徽宗立，徙永州、岳州复太中大夫，又降居许州，致仕。自号颍滨遗老。卒，谥文定。唐宋八大家之一，与父洵、兄轼齐名，合称三苏。